ΚΑΝΟΝΙΣΜΌΣ (ΕΚ) αριθ. 2157/2005 ΤΗΣ ΕΠΙΤΡΟΠΉΣ της 23ης Δεκεμβρίου 2005 περί καθορισμού των τελών έκδοσης αδειών για το έτος 2006 στα κοινοτικά σκάφη που αλιεύουν στα ύδατα της Γροιλανδίας Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1245/2004 του Συμβουλίου, της 28ης Ιουνίου 2004, σχετικά με τη σύναψη του πρωτοκόλλου που τροποποιεί το τέταρτο πρωτόκολλο για τον καθορισμό των όρων που αφορούν την αλιεία οι οποίοι προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου (1), και ιδίως το άρθρο 4 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1245/2004 προβλέπει ότι οι πλοιοκτήτες κοινοτικών αλιευτικών σκαφών στους οποίους χορηγείται άδεια αλιείας για κοινοτικό σκάφος που επιτρέπεται να αλιεύει στα ύδατα που υπάγονται στην αποκλειστική οικονομική ζώνη της Γροιλανδίας καταβάλλουν τέλη αδείας σύμφωνα με το άρθρο 11 παράγραφος 5 του τέταρτου πρωτοκόλλου. (2) Με τον κανονισμό (ΕΚ) αριθ. 2140/2004 της Επιτροπής, της 15ης Δεκεμβρίου 2004, περί λεπτομερειών εφαρμογής του κανονισμού (ΕΚ) αριθ. 1245/2004 όσον αφορά τις αιτήσεις αδειών αλιείας στα ύδατα που υπάγονται στην αποκλειστική οικονομική ζώνη της Γροιλανδίας (2) υλοποιείται διοικητική ρύθμιση για τις άδειες αλιείας όπως εμφαίνεται στο άρθρο 11 παράγραφος 5 του τέταρτου πρωτοκόλλου. (3) Στο μέρος B.4 της διοικητικής συμφωνίας αποσαφηνίζεται ότι τα τέλη έκδοσης αδειών για το έτος 2006 πρόκειται να καθοριστούν σε παράρτημα της ρύθμισης και βασίζονται σε ποσοστό 3 % της τιμής ανά τόνο ανά έκαστο είδος, (4) Ενδείκνυται να αναγραφούν στον παρόντα κανονισμό τέλη έκδοσης αδειών για το έτος 2006 όπως συμφωνήθηκαν από την Κοινότητα και τη Γροιλανδία στις 12 Δεκεμβρίου 2005 σε παράρτημα της διοικητικής συμφωνίας. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα τέλη έκδοσης αδειών για το έτος 2006, για τα κοινοτικά σκάφη που επιτρέπεται να αλιεύουν στα ύδατα που υπάγονται στην αποκλειστική οικονομική ζώνη της Γροιλανδίας, αντιστοιχούν σε εκείνα που εμφαίνονται στο παράρτημα της διοικητικής συμφωνίας όπως αναφέρεται στον κανονισμό (ΕΚ) αριθ. 2140/2004. Το κείμενο του παραρτήματος της διοικητικής συμφωνίας επισυνάπτεται στον παρόντα κανονισμό. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2006. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Δεκεμβρίου 2005.

[Source: multi_eurlex | Tokens: 2476]